### NN 82/2024 (12.7.2024.), Odluka o izdavanju zlatnih i srebrnih numizmatičkih kovanica »Dražen Petrović«

HRVATSKA NARODNA BANKA

1413

Na temelju članka 104. stavka 1. točke 7. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.), a u vezi s člankom 33. stavkom 2. Zakona o uvođenju eura kao službene valute u Republici Hrvatskoj (»Narodne novine«, br. 57/2022. i 88/2022.) te člankom 2. stavkom 1. i člankom 5. Uredbe br. 651/2012 Europskog parlamenta i Vijeća od 4. srpnja 2012. o izdavanju eurokovanica (u nastavku teksta: Uredba (EU) br. 651/2012), Savjet Hrvatske narodne banke na sjednici održanoj 10. srpnja 2024. donio je

ODLUKU

O IZDAVANJU ZLATNIH I
 SREBRNIH NUMIZMATIČKIH KOVANICA
 »DRAŽEN PETROVIĆ«

Članak 1.

Hrvatska narodna banka izdaje zlatne i srebrne numizmatičke kovanice »Dražen Petrović«, s prigodnim motivima kojima se predstavlja hrvatski košarkaš Dražen Petrović, koji je, kao jedan od najvećih hrvatskih, europskih i svjetskih košarkaša, ostavio vrlo znamenit trag u svjetskoj košarci.

Članak 2.

(1) Zlatne numizmatičke kovanice iz članka 1. ove Odluke (u nastavku teksta: zlatne numizmatičke kovanice) izdaju se u apoenima od 200 i 100 eura, a srebrne numizmatičke kovanice iz članka 1. ove Odluke (u nastavku teksta: srebrne numizmatičke kovanice) izdaju se u apoenima od 8, 6 i 4 eura.

(2) Zlatne i srebrne numizmatičke kovanice izdaju se u količinama u skladu s Odlukom (EU) 2023/2684 Europske središnje banke od 21. studenoga 2023. o odobrenju količine izdavanja kovanica u 2024. (ESB/2023/28), i to:

1. zlatna numizmatička kovanica od 200 eura izdaje se u količini ne većoj od 60 komada i u ukupnom nominalnom iznosu ne većem od 12.000,00 eura

2. zlatna numizmatička kovanica od 100 eura izdaje se u količini ne većoj od 500 komada i u ukupnom nominalnom iznosu ne većem od 50.000,00 eura

3. srebrna numizmatička kovanica od 8 eura izdaje se u količini ne većoj od 1.000 komada i u ukupnom nominalnom iznosu ne većem od 8.000,00 eura

4. srebrna numizmatička kovanica od 6 eura izdaje se u količini ne većoj od 2.000 komada i u ukupnom nominalnom iznosu ne većem od 12.000,00 eura

5. srebrna numizmatička kovanica od 4 eura izdaje se u količini ne većoj od 4.000 komada i u ukupnom nominalnom iznosu ne većem od 16.000,00 eura.

(3) Zlatne numizmatičke kovanice izrađuju se od zlata stupnja čistoće 999,9/1000, u tehnici kovanja kojom se postiže kakvoća polirane ploče. Zlatna numizmatička kovanica od 200 eura ima masu od 100 grama s mogućim odstupanjem od +0,25 grama i promjer od 45 milimetara s mogućim odstupanjem od ±0,30 milimetara. Zlatna numizmatička kovanica od 100 eura ima masu od 31,103 grama s mogućim odstupanjem od +0,10 grama i promjer od 32 milimetra s mogućim odstupanjem od ±0,20 milimetara.

(4) Srebrne numizmatičke kovanice izrađuju se od srebra stupnja čistoće 999,9/1000, u tehnici kovanja kojom se postiže kakvoća polirane ploče. Srebrna numizmatička kovanica od 8 eura ima masu od 155,518 grama s mogućim odstupanjem od +0,50 grama i promjer od 60 milimetara s mogućim odstupanjem od ±0,50 milimetara. Srebrna numizmatička kovanica od 6 eura ima masu od 62,207 grama s mogućim odstupanjem od +0,50 grama i promjer od 45 milimetara s mogućim odstupanjem od ±0,30 milimetara. Srebrna numizmatička kovanica od 4 eura ima masu od 31,103 grama s mogućim odstupanjem od +0,30 grama i promjer od 38,61 milimetra s mogućim odstupanjem od ±0,20 milimetara.

Članak 3.

(1) Na licu zlatnih i srebrnih numizmatičkih kovanica prikaz je osnovnog motiva Dražena Petrovića s košarkaškom loptom u rukama pri bacanju na koš i u pozadini stilizirani prikaz dijela košarkaškog terena. Lijevo od osnovnog motiva uz rub numizmatičke kovanice nalazi se natpis »DRAŽEN PETROVIĆ«, a desno uz rub kovanice godina izdanja kovanice »2024.«.

(2) Na naličju zlatnih i srebrnih numizmatičkih kovanica prikazan je osnovni motiv stilizirani košarkaški koš u koji je ubačena košarkaška lopta, s karakterističnim kvadratima u pozadini, koji simboliziraju polja grba Republike Hrvatske. Oko osnovnog motiva kružno uz rub numizmatičke kovanice ispisani su natpisi »REPUBLIKA HRVATSKA« te oznaka nominalne vrijednosti »200«, »100«, »8«, »6« ili »4« i naziv novčane jedinice »EURO«.

Članak 4.

Obodi su zlatnih i srebrnih numizmatičkih kovanica djelomično nazubljeni.

Članak 5.

Autor je likovnog rješenja zlatnih i srebrnih numizmatičkih kovanica sveučilišni prvostupnik kiparstva Nikola Vudrag.

Članak 6.

Zlatne i srebrne numizmatičke kovanice iz članka 1. ove Odluke puštaju se u prodaju 5. rujna 2024.

Članak 7.

Prodaju zlatnih i srebrnih numizmatičkih kovanica, koja obuhvaća i poduzimanje svih popratnih aktivnosti u svrhu omogućavanja prodaje, uključujući promociju, obavlja Hrvatska kovnica novca d.o.o. po prodajnoj cijeni koju, kao ovlašteni prodavatelj, samostalno određuje u skladu s člankom 2. stavcima 2. i 3. Odluke o određivanju i objavi prodajnih cijena prigodnih zlatnih i srebrnih kovanica, numizmatičkih kovanica i numizmatičkih kompleta (»Narodne novine«, br. 15/2023.).

Članak 8.

Ova Odluka stupa na snagu sljedećeg dana nakon dana objave u »Narodnim novinama«.

O.br. 481-2803-090/07-24/BV

Zagreb, 10. srpnja 2024.

Predsjednik Savjeta
 Hrvatske narodne banke
 Guverner
 Boris Vujčić, v. r.